CELEX: 52022PC0136
Language: lv
Date: 2022-03-30
Title: Priekšlikums PADOMES ĪSTENOŠANAS LĒMUMS, ar ko Polijas Republikai atļauj piemērot īpašu pasākumu, atkāpjoties no 218. un 232. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 30.3.2022
            COM(2022) 136 final
            2022/0091(NLE)
            
            Priekšlikums
            PADOMES ĪSTENOŠANAS LĒMUMS,
            ar ko Polijas Republikai atļauj piemērot īpašu pasākumu, atkāpjoties no 218. un 232. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
            
               Saskaņā ar 395. panta 1. punktu Direktīvā 2006/112/EK (2006. gada 28. novembris) par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus, lai atkāptos no šīs direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
            
            
               Polijas Republika ar vēstuli, kas Komisijā reģistrēta 2021. gada 5. augustā, lūdza atļauju atkāpties no PVN direktīvas 218., 226. un 232. panta, lai varētu ieviest obligātu elektronisko rēķinu sagatavošanu. 
            
            
               Ar vēstuli, kas Komisijā reģistrēta 2022. gada 9. februārī, Polija grozīja savu pieprasījumu. Ar to Polija lūdz atļauju atkāpties tikai no PVN direktīvas 218. un 232. panta un precizē, ka obligāta elektronisko rēķinu sagatavošana attiektos tikai uz  nodokļa maksātājiem, kuri veic uzņēmējdarbību Polijas teritorijā.
            
            
               Saskaņā ar PVN direktīvas 395. panta 2. punktu Komisija 2021. gada 21. oktobra vēstulē informēja pārējās dalībvalstis par Polijas pieprasījumu. Komisija ar 2021. gada 22. oktobra vēstuli paziņoja Polijai, ka tās rīcībā ir visa informācija, kas vajadzīga pieprasījuma izvērtēšanai.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Polija iesniedza pieprasījumu piešķirt atkāpi, pamatojoties uz PVN direktīvas 395. pantu, lai saņemtu atļauju noteikt pienākumu izdot elektroniskus rēķinus, izmantojot Valsts e-rēķinu sistēmu (KSeF), attiecībā uz visiem darījumiem, par kuriem saskaņā ar Polijas PVN jomas tiesību aktiem ir jāizdod rēķins. Saskaņā ar 2022. gada 8. februāra vēstuli īpašā pasākuma darbības joma attiecās tikai uz nodokļa maksātājiem, kuri veic uzņēmējdarbību Polijas teritorijā. 
            
            
               Turklāt nodokļa maksātājiem būs jānosūta KSeF noteikta informācija par konkrētiem darījumiem, kas nav jādokumentē ar atbilstoši Polijas PVN jomas noteikumiem izdotiem rēķiniem, piemēram, par preču iegādi Kopienas iekšienē un pārrobežu pakalpojumu sniegšanu. Tā kā šiem darījumiem saskaņā ar Polijas PVN jomas tiesību aktiem nav nepieciešams izdot rēķinu, pēdējais minētais pienākums neparedz atkāpi no PVN direktīvas.
            
            
               Polija uzskata, ka vispārēja pienākuma izdot elektroniskos rēķinus ieviešana sniegtu būtiskus ieguvumus cīņā pret krāpšanu PVN jomā un PVN nemaksāšanas un vienlaikus vienkāršotu nodokļu iekasēšanu. Pasākuma īstenošana paātrinās publiskā sektora digitalizāciju. Tā arī palīdzēs palielināt procesu automatizāciju nodokļa maksātājiem, tādējādi vienkāršojot nodokļu saistību izpildi. Piemēram, ar e-rēķinu palīdzību iegūtā informācija dos iespēju iepriekš aizpildīt PVN deklarācijas un kopsavilkuma paziņojumus un paātrināt PVN atmaksāšanu.
            
            
               PVN direktīvas 218. pantā dalībvalstīm ir noteikts pienākums kā rēķinus atzīt visus dokumentus vai paziņojumus gan uz papīra, gan elektroniskā formā. Tāpēc Polija vēlas saņemt atkāpi no minētā PVN direktīvas panta, lai Polijas nodokļu administrācija varētu par rēķiniem uzskatīt tikai elektroniskos dokumentus.
            
            
            
               Saskaņā ar PVN direktīvas 232. pantu elektronisku rēķinu izmanto tikai ar tā saņēmēja piekrišanu. Tāpēc elektronisko rēķinu sagatavošanas pienākuma ieviešanai Polijā ir nepieciešama atkāpe no minētā panta, lai rēķina sagatavotājam vairs nebūtu jāsaņem saņēmēja piekrišana rēķina nosūtīšanai elektroniskā formātā.
            
            
               Polija norāda, ka obligātā elektronisko rēķinu sagatavošana apvienojumā ar papildu datu nosūtīšanu par darījumiem ievērojami uzlabos nodokļu administrācijas analītisko kapacitāti. Tā ļaus efektīvāk novērst un identificēt pārkāpumus un tādējādi palīdzēs apkarot krāpšanu PVN jomā un PVN nemaksāšanu. Jo īpaši tā sniegs Polijas nodokļu administrācijai iespēju automātiski verificēt atbilstību starp deklarēto un samaksāto PVN. Tā arī ļaus vieglāk un precīzāk verificēt nodokļu maksātāju iesniegtos PVN atmaksas pieprasījumus. Turklāt tā papildinās citus Polijas ieviestos pasākumus, kuru mērķis ir apkarot krāpšanu PVN jomā un PVN nemaksāšanu un modernizēt PVN sistēmu, — šeit minama, piemēram, vienota revīzijas lieta PVN vajadzībām, dalītā maksājuma mehānisms, finanšu plūsmu elektroniskās analīzes sistēma vai tiešsaistes fiskālās kases sistēma mazumtirdzniecības nozares uzraudzībai.
            
            
               Elektronisko rēķinu sagatavošanas pienākums attieksies uz visiem tādu nodokļa maksātāju, kuri veic uzņēmējdarbību Polijas teritorijā, darījumiem, par kuriem pašlaik saskaņā ar Polijas Likumu par PVN
                  2
                ir jāizdod rēķins. Turklāt KSeF tiks nosūtīta konkrēta informācija par konkrētiem darījumiem, par kuriem nav vajadzīga rēķina izdošana. Tas attiecas uz preču iegādēm Kopienas iekšienē un pārrobežu pakalpojumu sniegšanu, kad pircējam vai pakalpojuma saņēmējam ir pienākums samaksāt PVN Polijā. Tā kā šiem darījumiem saskaņā ar Polijas PVN jomas tiesību aktiem nav nepieciešams izdot rēķinu, pēdējais minētais pienākums neparedz atkāpi no PVN direktīvas. Šīs informācijas nosūtīšana ļaus sagatavot iepriekš aizpildītas PVN deklarācijas un kopsavilkuma paziņojumus.
            
            
               Pienākums izdot elektroniskos rēķinus, izmantojot KSeF, attieksies uz visiem nodokļa maksātājiem, kuri veic uzņēmējdarbību Polijas teritorijā un kuri veic darbības, par kurām saskaņā ar Polijas PVN noteikumiem šajā teritorijā ir jāizdod rēķins. Tas attiecas arī uz tādiem nodokļa maksātājiem, kas gūst labumu no PVN direktīvas 282. pantā minētā atbrīvojuma maziem uzņēmumiem. Tomēr obligātā e-rēķinu modeļa ieviešana neietekmēs ne nodokļa maksātājus nerezidentus, kuriem nav pienākuma reģistrēties kā PVN maksātājiem Polijā saistībā ar saviem darījumiem Kopienas iekšienē vai pārrobežu pakalpojumu sniegšanu, ne nodokļu maksātājus, kas reģistrēti kā PVN maksātāji Polijā, bet neveic uzņēmējdarbību tās teritorijā. Šādos gadījumos tas arī  neietekmēs klientu tiesības saņemt rēķinus papīra formātā.
            
            
               Nodokļa maksātāji, izmantojot KSeF, varēs izdot un darīt pieejamus strukturētus elektroniskos rēķinus. Šajā nolūkā Polijas Finanšu ministrija bez maksas piedāvās vairākus instrumentus: tiešsaistes lietotni “e-Mikrofirma”, kas pieejama, izmantojot viedtālruni, un tīmekļa veidlapu visiem nodokļa maksātājiem, kas pieteikušies e-Urząd (e-birojā)
                  3
               . Pēc attiecīgās atļaujas saņemšanas uzņēmumi varēs arī sagatavot strukturētus elektroniskos rēķinus savā finanšu un grāmatvedības programmatūrā un nosūtīt tos KSeF, izmantojot lietojumprogrammas saskarni. Šajā nolūkā būs nepieciešams, lai nodokļa maksātāji vai to pilnvarotas personas autentificētos, izmantojot kādu no publiski pieejamiem līdzekļiem.
            
            
               Elektroniskie rēķini būs jāvalidē KSeF. Kad elektroniskais rēķins būs validēts, tas tiks uzskatīts par saņemtu un būs automātiski pieejams saņēmējam lasīšanai vai lejupielādēšanai. KSeF sistēmas darbības traucējumu gadījumā tīmekļa vietnē parādīsies ziņojums par sistēmas nepieejamību. Šiem gadījumiem ir paredzēta ārkārtas procedūra, lai nodokļu maksātāji varētu bez kavēkļiem apstrādāt rēķinus. Šajā nolūkā uzņēmumi varēs izrakstīt rēķinus savā grāmatvedības programmatūrā.
            
         
         
            
               Polija apgalvo, ka šis pasākums radīs nodokļu maksātājiem priekšrocības, piemēram, tas ietvers administrācijas nodrošinātu rēķinu glabāšanas un arhivēšanas pakalpojumu, vairs nebūs vajadzības izdrukāt rēķinus un manuāli tos ievadīt grāmatvedības sistēmās, nebūs iespējams pazaudēt rēķinus, notiks grāmatvedības procesu automatizācija un nodokļu un ziņošanas pienākumu vienkāršošana.
                     
            
            
               Lai līdz minimumam samazinātu pasākuma ietekmi uz nodokļa maksātājiem un palīdzētu tiem viegli pielāgoties obligātajam režīmam, Polija ir ieviesusi brīvprātīgu e-rēķinu modeli, kas stājās spēkā 2022. gada 1. janvārī un saskaņā ar kuru joprojām ir nepieciešams, lai saņēmējs piekristu elektroniskā rēķina izmantošanai. Pirms tam, sākot no 2021. gada oktobra, uzņēmējiem bija iespējams testēt sistēmu ar e-rēķinu izmēģinājuma programmas palīdzību.
            
            
               Ņemot vērā atkāpes plašo darbības jomu, ir svarīgi nodrošināt saistībā ar to nepieciešamos turpmākos pasākumus. Šeit jo īpaši minama pasākuma ietekme uz cīņu pret krāpšanu PVN jomā un PVN nemaksāšanu un uz nodokļa maksātājiem. Ja Polija vēlas pagarināt šo atkāpes pasākumu, tai ir jāiesniedz ziņojums par šā pasākuma darbību kopā ar lūgumu to pagarināt. Šajā ziņojumā ir jānovērtē pasākuma efektivitāte, apkarojot krāpšanu PVN jomā un izvairīšanos no nodokļa maksāšanas un vienkāršojot nodokļa iekasēšanu. Ziņojumā ir jāiekļauj arī pasākuma ietekmes uz nodokļa maksātājiem novērtējums, jo īpaši, attiecībā uz administratīvā sloga un atbilstības nodrošināšanas izmaksu pieaugumu. 
            
            
               
                  Tiek ierosināts atļaut atkāpes piemērošanu no 2023. gada 1. aprīļa līdz 2026. gada 31. martam.
               
            
            
               •Atbilstība pašreizējiem noteikumiem konkrētajā politikas jomā
            
            
               PVN direktīvas 218. pantā papīra un elektroniskie rēķini tiek atzīti par līdzvērtīgiem, paredzot, ka dalībvalstis dokumentus vai paziņojumus papīra vai elektroniskā formā akceptē kā rēķinus. Saskaņā ar PVN direktīvas 232. pantu elektroniskā rēķina izmantošana notiek tikai ar saņēmēja piekrišanu. Obligātā elektronisko rēķinu sagatavošana, kā to paredzējusi Polija, patiešām būtu atkāpe no šiem diviem noteikumiem. 
            
            
               
                  Pamatojoties uz PVN direktīvas 395. pantu, atkāpi var atļaut, lai vienkāršotu PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas. Polija lūdza šo atkāpes pasākumu, lai apkarotu krāpšanu nodokļu jomā un nodokļu nemaksāšanu, kā arī lai vienkāršotu nodokļu iekasēšanu. Saskaņā ar Polijas sniegto informāciju atkāpe atbilst pašreizējiem noteikumiem konkrētajā politikas jomā.
               
               
                  Ar Padomes Īstenošanas lēmumu (ES) 2018/593
                     4
                   un Padomes Īstenošanas lēmumu (ES) 2022/133
                     5
                   tika piešķirtas līdzīgas atļaujas, kas Itālijai un Francijai ļauj atkāpties no PVN direktīvas 218. un 232. panta, lai ieviestu obligātu elektronisko rēķinu sagatavošanu.
               
               
                  Visbeidzot, Komisija 2020. gadā pieņēma Komisijas paziņojumu Eiropas Parlamentam un Padomei “Rīcības plāns taisnīgas un vienkāršas nodokļu sistēmas izveidei, kas atbalsta ekonomikas atveseļošanas stratēģiju“
                     6
                  . Viena no šajā rīcības plānā paredzētajām darbībām ir Komisijas tiesību akta priekšlikuma pieņemšana ar mērķi modernizēt PVN ziņošanas pienākumus. Kā norādīts rīcības plānā, šim priekšlikumam cita starpā būtu jāpalīdz racionalizēt ziņošanas mehānismus, ko var piemērot iekšzemes darījumiem. Šajā kontekstā tiks arī vērtēta nepieciešamība paplašināt e-rēķinu izmantošanu. Tādējādi Polijas lūgtā atkāpe ir saskaņā ar Komisijas izvirzītajiem mērķiem, kā noteikts rīcības plānā.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants. 
            
            
               •Subsidiaritāte (neekskluzīvas kompetences gadījumā) 
            
            
               Vadoties pēc PVN direktīvas noteikuma, kurš ir šā priekšlikuma pamatā, subsidiaritātes principu nepiemēro. 
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu šādu iemeslu dēļ. 
               
               
                  Šis lēmums attiecas uz atļauju, ko dalībvalstij piešķir pēc pašas dalībvalsts pieprasījuma, un tas nerada nekādas saistības. 
               
               
                  Obligātā elektronisko rēķinu sagatavošana radīs nodokļu maksātājiem vairākas izmaiņas. Lai tiem šajā situācijā palīdzētu, Polija no 2022. gada 1. janvāra ir ieviesusi brīvprātīgu e-rēķinu modeli; pirms tam darbojās e-rēķinu izmēģinājuma programma, kas ļāva uzņēmējiem testēt sistēmu. Turklāt Polija nodrošinās bezmaksas rīkus elektronisko rēķinu sagatavošanas pienākuma izpildei, un Finanšu ministrija un Valsts ieņēmumu administrācija veiks plašu informācijas kampaņu, lai iepazīstinātu nodokļu maksātājus ar jaunajiem PVN rēķinu sagatavošanas noteikumiem.
               
               
                  Pasākuma darbības jomā ir iekļauti nodokļa maksātāji, kas gūst labumu no PVN direktīvas 282. pantā minētā atbrīvojuma maziem uzņēmumiem. Polija uzskata, ka šāda iekļaušana ir pamatota, lai novērstu PVN nemaksāšanu vai  izvairīšanos no PVN maksāšanas. Polijas iestādes ir konstatējušas pārkāpumus atbrīvojuma no PVN piemērošanā mazajiem uzņēmumiem, kad netiek ziņots par visiem veiktajiem darījumiem un tiek mākslīgi sadalīta saimnieciskā darbība, lai nepārsniegtu robežvērtību. 
               
               
                  Turklāt Valsts ieņēmumu administrācijas veiktās analīzes liecina, ka krāpnieciskas darbības pēc “pazudušā tirgotāja”
                     7
                   shēmas un ar viltotiem rēķiniem lielākoties veic mikrouzņēmumu, mazo un vidējo uzņēmumu grupai piederoši uzņēmumi. Elektronisko rēķinu sagatavošana šādiem uzņēmumiem ļaus efektīvāk uzraudzīt un identificēt šādus pārkāpumus.
               
            
         
         
            
               
                  Polija apgalvo, ka sagatavošanās darbi, kas veikti, izmantojot brīvprātīgo elektronisko rēķinu modeli un rīkus, kas tiks nodoti uzņēmumu rīcībā šā pienākuma izpildei, apvienojumā ar priekšrocībām un ieguvumiem, kas izriet no elektronisko rēķinu ieviešanas, lielā mērā absorbēs ieguldījumus, kas mazajiem uzņēmumiem būs vajadzīgi, lai pielāgotu savas sistēmas. Saskaņā ar Polijas iestāžu aplēsēm šie ieguldījumi nekādā gadījumā nebūs ievērojami.
               
               
                  Atkāpes termiņš ir arī ierobežots laikā, un gadījumā, ja Polija vēlēsies pagarināt atkāpes pasākumu, būs jāsagatavo ziņojums par pasākuma darbību un efektivitāti. 
               
               
                  Tādējādi īpašais pasākums ir proporcionāls izvirzītajam mērķim, proti, apkarot nodokļu nemaksāšanu un vienkāršot nodokļu iekasēšanu.
               
            
            
               •Instrumenta izvēle
            
            
               
                  Ierosinātais instruments: Padomes Īstenošanas lēmums. 
               
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij. 
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ietekmes novērtējums
            
            
               Obligātā elektronisko rēķinu sagatavošana ietekmēs gan nodokļu administrāciju, gan nodokļu maksātājus.
            
            
               Polija sagaida, ka obligāta elektronisko rēķinu sagatavošana palīdzēs stiprināt un modernizēt Polijas PVN sistēmu, lai padarītu to noturīgāku pret krāpšanu un citiem pārkāpumiem. Tā automatizēs un nodrošinās ātrāku piekļuvi plašākam datu klāstam, uzlabojot nodokļu administrācijas analītiskās darbības. Polija lēš, ka tā veicinās budžeta ieņēmumu pieaugumu par aptuveni 1,8 miljardiem PLN gadā. Šie papildu ieņēmumi tiks gūti, mazinot “pazudušā tirgotāja” veida krāpšanas apmērus PVN jomā, kā arī samazinot nepamatotas PVN atmaksas. Polija apgalvo, ka šīs ir piesardzīgas aplēses, kurās nav ņemti vērā iespējamie ieņēmumi, kas radīsies saistībā ar KSeF ieguldījumu citu ar PVN saistītu pārkāpumu atklāšanā, — runa ir, piemēram, par nepietiekamu ziņošanu par mazumtirdzniecību — un ienākuma nodokļu iekasēšanas palielināšana.
            
            
               Ieviešot vispārēju obligātu elektronisko rēķinu sagatavošanu, valsts budžetam radīsies izmaksas, kas saistītas ar sistēmas izveidi un uzturēšanu, kā arī ar rēķinu glabāšanai nepieciešamo infrastruktūru, un, datubāzei pakāpeniski paplašinoties, pakāpeniski pieaugs analītiskā kapacitāte. Polija lēš, ka izdevumi, kas saistīti ar KSeF ieviešanu un uzturēšanu 2021.–2026. gadā, kopā sasniegs aptuveni 161,2 miljonus PLN.
            
            
               Ieviešot obligātu elektronisko rēķinu sagatavošanu, nodokļa maksātājiem radīsies izmaksas, galvenokārt saistībā ar nepieciešamību pielāgot savas grāmatvedības sistēmas. Tomēr izmaksas, kas saistītas ar rēķina sagatavošanu, izmantojot KSeF, būs ļoti nelielas, daudz zemākas nekā saistībā ar rēķinu sagatavošanu papīra formātā. Lai mazinātu šīs izmaksas, Polijas Finanšu ministrija nodrošinās bezmaksas instrumentus strukturētu elektronisko rēķinu izdošanai un apstrādei.
            
            
               Tāpēc Polija neuzskata, ka izmaksas nodokļa maksātājiem būs ievērojamas, jo īpaši salīdzinājumā ar ieguvumiem no elektronisko rēķinu modeļa ieviešanas. Polija apgalvo, ka obligāto elektronisko rēķinu ieviešanas rezultātā nodokļu maksātājiem radīsies būtiskas priekšrocības, piemēram, administrācijas sniegtais rēķinu glabāšanas un arhivēšanas pakalpojums, vairs nebūs vajadzības izdrukāt rēķinus un manuāli tos ievadīt grāmatvedības sistēmās, grāmatvedības procesu automatizācijas rezultātā mazināsies kļūdu daudzums vai palielināsies datu apmaiņas ātrums starp saimnieciskās darbības partneriem. Citi ieguvumi būs nodokļu saistību un ziņošanas pienākumu vienkāršošana, piemēram, iepriekš aizpildītas deklarācijas un kopsavilkuma paziņojumi, nodokļu administrācijas veikto verifikāciju un pārbaužu skaita samazinājums un ātrāka PVN atmaksa.
            
            
               4.IETEKME UZ BUDŽETU
            
            
               
                  Pasākumam nebūs nelabvēlīgas ietekmes uz Savienības pašu resursiem, ko veido PVN.
               
            
            
               2022/0091 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Polijas Republikai atļauj piemērot īpašu pasākumu, atkāpjoties no 218. un 232. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
         
         
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  8
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Vēstulē, kas Komisijā reģistrēta 2021. gada 5. augustā, Polija lūdza atļauju ieviest īpašu pasākumu, atkāpjoties no Direktīvas 2006/112/EK 218., 226. un 232. panta, lai ieviestu obligātu elektronisko rēķinu izdošanu visiem nodokļa maksātāju veiktiem darījumiem, kuriem nepieciešams izdot rēķinu. Atļauja tika pieprasīta laikposmam no 2023. gada 1. aprīļa līdz 2026. gada 31. martam.
            
            
               (2)Komisija 2021. gada 21. oktobra vēstulēs Polijas pieprasījumu nosūtīja pārējām dalībvalstīm. Komisija ar 2021. gada 22. oktobra vēstuli paziņoja Polijai, ka tās rīcībā ir visa informācija, kas vajadzīga pieprasījuma izvērtēšanai.
            
            
               (3)Polija 2022. gada 8. februāra vēstulē informēja Komisiju, ka atkāpe no Direktīvas 2006/112/EK 226. panta nav vajadzīga un ka pieprasītais pasākums attiektos tikai uz nodokļa maksātājiem, kuri veic uzņēmējdarbību Polijas teritorijā.
            
            
               (4)Polija apgalvo, ka vispārēja elektronisko rēķinu sagatavošanas pienākuma ieviešana sniegtu priekšrocības cīņā pret krāpšanu pievienotās vērtības nodokļa (PVN) jomā un PVN nemaksāšanu. Šī prasība apvienojumā ar papildu datu nosūtīšanu par darījumiem ievērojami uzlabos Polijas nodokļu administrācijas analītisko kapacitāti, sniedzot tai iespēju automātiski verificēt atbilstību starp deklarēto un samaksāto PVN un precīzāk verificēt nodokļu maksātāju iesniegtos PVN atmaksas pieprasījumus. Turklāt tā papildinās citus pasākumus, kuru mērķis ir apkarot krāpšanu PVN jomā un PVN nemaksāšanu un modernizēt PVN sistēmu, tādus kā, piemēram, vienota revīzijas lieta PVN vajadzībām, dalītā maksājuma mehānisms
                  9
               , finanšu plūsmu elektroniskās analīzes sistēma vai tiešsaistes fiskālās kases sistēma mazumtirdzniecības nozares uzraudzībai.
            
            
               (5)Polija uzskata, ka obligāta elektronisko rēķinu sagatavošana ļautu nodokļa maksātājiem vienkāršot savu pienākumu izpildi, piemēram, PVN deklarāciju un kopsavilkuma paziņojumu iepriekšēju aizpildīšanu, vai paātrinātu PVN atmaksu. Elektroniskie rēķini sniegtu nodokļu maksātājiem priekšrocības, piemēram, administrācijas nodrošināto rēķinu glabāšanas un arhivēšanas pakalpojumu vai grāmatvedības procesu automatizāciju. Kā uzskata Polija, nav paredzams, ka nodokļa maksātājiem radīsies ievērojamas izmaksas, lai pielāgotu savas sistēmas elektronisko rēķinu piesūtīšanai, — jo īpaši salīdzinājumā ar ieguvumiem, ko tie gūtu no elektronisko rēķinu modeļa ieviešanas. Lai palīdzētu veikt šo pielāgošanu, Polija pirms obligātā režīma spēkā stāšanās ir ieviesusi brīvprātīgu elektronisko rēķinu sagatavošanu. Vienlaikus tiktu nodrošināti bezmaksas rīki, lai izpildītu obligāto prasību par elektronisko rēķinu piesūtīšanu, un tiktu īstenota plaša informācijas kampaņa, kuras mērķis būtu iepazīstināt nodokļu maksātājus ar jaunajiem PVN noteikumiem par obligāto elektronisko rēķinu sagatavošanu.
            
            
               (6)Ņemot vērā īpašā pasākuma plašo darbības jomu un to, ka tas ir jauns pasākums, ir svarīgi izvērtēt, kāda būs tā ietekme uz krāpšanas PVN jomā un PVN nemaksāšanas apkarošanu un uz nodokļa maksātājiem. Tāpēc, ja Polija uzskatītu par vajadzīgu pagarināt īpašā pasākuma darbības termiņu, tai kopā ar pagarinājuma pieprasījumu Komisijai būtu jāiesniedz ziņojums, kurā iekļauts novērtējums par īpašā pasākuma efektivitāti krāpšanas PVN jomā un PVN nemaksāšanas apkarošanā un PVN iekasēšanas vienkāršošanā.
            
            
               (7)Minētajam īpašajam pasākumam nebūtu jāietekmē klienta tiesības Kopienas iekšējo darījumu gadījumā saņemt papīra formāta rēķinus.
            
            
               (8)Īpašais pasākums ir proporcionāls izvirzītajiem mērķiem. Turklāt īpašais pasākums nerada risku, ka krāpšana varētu novirzīties uz citiem sektoriem vai citām dalībvalstīm.
            
            
               (9)Īpašajam pasākumam nebūs negatīvas ietekmes uz galapatēriņa posmā iekasētajiem kopējiem nodokļa ieņēmumiem un nelabvēlīgas ietekmes uz Savienības pašu resursiem, ko veido PVN,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 218. panta, Polijai tiek atļauts rēķinus, ko nodokļa maksātāji, kuri veic uzņēmējdarbību Polijas teritorijā, izsnieguši dokumentu vai paziņojumu veidā, atzīt tikai tad, ja minētie dokumenti vai paziņojumi tiek nosūtīti elektroniskā formātā.
            
            
               2. pants
            
            
               Atkāpjoties no Direktīvas 2006/112/EK 232. panta, Polijai tiek atļauts noteikt, ka Polijas teritorijā izdotu elektronisko rēķinu izmantošanai nav vajadzīga tā saņēmēja piekrišana.
            
            
               3. pants
            
            
               Polija paziņo Komisijai par valsts pasākumiem, ar kuriem ievieš 1. un 2. pantā minētās atkāpes.
            
         
         
            
               4. pants
            
            
               Šo lēmumu piemēro no 2023. gada 1. aprīļa līdz 2026. gada 31. martam.
            
            
               Ja Polija uzskata par vajadzīgu pagarināt 1. un 2. pantā minēto atkāpju piemērošanas termiņu, tā kopā ar pagarinājuma lūgumu Komisijai iesniedz ziņojumu, kurā novērtēta 3. pantā minēto valsts pasākumu efektivitāte krāpšanas PVN jomā un PVN nemaksāšanas apkarošanā un nodokļa iekasēšanas vienkāršošanā. Minētajā ziņojumā arī izvērtē minēto pasākumu ietekmi uz nodokļa maksātājiem, jo īpaši to, vai minētie pasākumi palielina to administratīvo slogu un izmaksas.
            
            
               5. pants
            
            
               Šis lēmums ir adresēts Polijas Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        2004. gada 11. marta Likums par pievienotās vērtības nodokli (Polijas 2021. gada Oficiālais Vēstnesis, 685. punkts, ar grozījumiem).
               
               
                  
                     (3)
                  
                        Saskaņā ar Polijas sniegto informāciju tā ir centralizēta sistēma, kas ļauj vispusīgi samaksāt nodokļus tiešsaistē. e-Urząd ir projekts, kas nodrošinās nodokļu maksātājiem tiešsaistes rīkus, kuri atvieglos nodokļu saistību izpildi, tostarp nodokļu maksāšanu, izmantojot tiešsaistes elektronisko maksājumu pakalpojumu.
               
               
                  
                     (4)
                  
                        OV L 99, 19.4.2018., 14. lpp.
               
               
                  
                     (5)
                  
                        OV L 20, 31.1.2022., 272. lpp.
               
               
                  
                     (6)
                  
                        
                  https://ec.europa.eu/taxation_customs/system/files/2020-07/2020_tax_package_tax_action_plan_en.pdf
               
               
                  
                     (7)
                  
                        “Pazudušā tirgotāja” veida krāpnieciska darbība ir ar PVN saistīta krāpšana, kad tirgotāji pārdod preces un sniedz pakalpojumus, iekasē PVN no saviem klientiem un pēc tam pazūd, nepārskaitot nodokļu iestādēm no saviem klientiem iekasēto PVN.
               
               
                  
                     (8)
                  
                        OV L 347, 11.12.2006., 1. lpp.
               
               
                  
                     (9)
                  
                        Ieviests Polijā saskaņā ar atļauju, kas piešķirta ar Padomes Īstenošanas lēmumu (ES) 2019/310 (OV L 51, 22.2.2019., 19. lpp.).